O porque desta solución visual | O sitio web do Apalpador\nO porque desta solución visual\tAntecedentes\nNon hai moito tempo que descubrimos ao Apalpador ou Pandegueiro (preferimos o primeiro) por medio da internet e da difusión que fixo sobre de todo A Gentalha do Pichel. Unha figura realmente tenra e merecente de todo o noso esforzo por recuperala. Trátase dun xigante que vén a noite de Nadal (ou a de ano vello) a tocarlles a barriguña a todas as nenas e nenos para ver se están mantidos e deixarlles unha presa de castañas ademais dos xoguetes. Unha figura incrible, unha tradición fermosísima e un rito marabilloso, entroncados coas tradicións do Norte da España e de toda Europa, mais tamén diferenciandose deles cunhas características propias.\nParece craro que, coma pasa cáseque sempre, a tradicións mestúranse, xúntanse novas con vellas, alleas con propias, para dar como resultado as que vive cada tempo. É a forma de evoluír, de espir de elementos que non interesan, ou engadirlle os que nos son máis afíns, as que determinan o xeito de continuaren. Son polo tanto as nosas peculiaridades as que cómpre salientar para acadar unha restitución da tradición, pois é posible que sexan elas os verdadeiros vínculos co pasado. Agora ben, estamos nos anos que estamos e temos que vivilos tal e como son, non podemos rexeitar a actualidade como se calquera tempo —e cousa— pasado fose o mellor. Por todo isto, pensamos que figura do Apalpador ten cousas que ao noso xuízo non son determinantes na tradición e cousas que se deberan redefinir. A imaxe(1) que se está a estender do Apalpador non nos parece nada afortunada para os días actuais: un señor farrapento con aspecto de esmolante parece cando menos difícil de dixerir como ídolo infantil para unha ampla maioría, sobre de todo polo que ten de marxinal; o oficio, carboeiro, ten unhas connotacións que desenvolveremos máis adiante. Para que os nenos de hoxe en día poidan asumir a idea dun personaxe, novo para a grande maioría deles, que verán coma un substituto dos Reis e mais do Santa Claus, haberá que amosarllo dun xeito máis ou menos máxico, con engado, teñen que ver nel algo que non poden ver nas demáis persoas que os arrodean, non pode amosárselle cunha figura marxinal e decadente.\nE poida que o máis importante é que a restitución da tradición farase se é o pobo galego quen así o decide, desde logo sabemos que non será por contar co visto e prace da maioría dos estamentos públicos, nin das grandes áreas comerciais, nin falta que nos fai. A recuperación terá que ser de abaixo arriba, nunca ao revés, deberán seren eles os que asuman se queren o que o pobo teña consolidado.\nOs romanos celebraban a mediados de decembro unhas festas en honra de Saturno e ao remate das mesmas os nenos recibían agasallos dos maiores. Os nenos italianos reciben os agasallos navideños duna fada chamada Befana. No País Vasco dun carboneiro chamado Olentzero. En Cantabria e Asturias é un leñador, co mesmo aspecto que o anterior, chamado Esteru e que convive coas Anjanas, unha especie de fadas do bosque. En Cataluña e Aragón os agasallos saían dun tronco máxico chamado tió, lenda por certo existinte en Galicia da que cita Otero Pedrayo(2). No País Vasco existe tamén un tronco olentzero, ao parecer anterior á figura do carboneiro do mesmo nome. En España e algúns países de Latinoamérica son os Reis Magos os que traen os agasallos o día da Epifanía como recordo do ouro, incenso e mirra que lle levaron ao neno Xesús polo seu nacemento segundo a crenza cristiá.\nA figura que trae agasallos aos nenos polo Nadal con máis repercusión é sen dúbida a de Santa Claus, san Nicolás, Papá Noel ou Pai Natal. Pero san Nicolás foi un personaxe real (280-345) que naceu en Patara, Licia, Turquía. Foi bispo e tiña especial querencia polos necesitados. A lenda dos agasallos, podería estar baseada na historia dun pai que non tiña dote para as fillas e san Nicolás púñalle en secreto a cada unha delas unhas moedas de ouro nos carpíns que tiñan colgados das chimeneas para secar.\nAlgúns autores opinan que o mito de san Nicolás veuse mesturado co de outro Nicolás, un neno da Laponia (Finlandia) que quedou orfo coma o santo e ao coidado dos habitantes dunha pequena vila. Cada familia acollíao durante un ano xa que eran xentes de escasos recursos e el, para compensar, entallaba xoguetes de madeira cos que agasallaba ás familias acolledoras. Xa de adulto encargouse de fabricar e repartir os xoguetes entre os nenos das aldeas veciñas. Á súa morte os pais da zona continuaron o costume instaurado por este Nicolás.\nAo parecer polo 1624 inmigrantes holandeses fundaron Nova Ámsterdam (logo Nova York) e levaron para o novo mundo o seu mito de Sinterklaas, o seu patrono que se celebraba entre o 5 e o 6 de decembro (por certo o comezo das Saturnalias). Washington Irving nas súas Historias de Nova York, traduciu o seu nome por un máis anglomorfo, Santa Claus. Clement Clark Moore narra nun poema en 1823 que “leva os agasallos nun reno arrastrado por trineos”. Ao ilustrador Thomas Nast se lle debe a súa fisionomía básica de gordo barbudo que xa non viste coma un bispo. No Reino Unido e Francia a figura retornou e déuselle o nome de “Bonhomme Noël” que vestía de branco con vivos dourados. Foi a finais do século XIX cando se consolidou a súa procedencia do Polo Norte e o transporte con trineo tirado por renos.\nA falsa autoría da imaxe\nCuriosamente se lle outorga na maioría dos sitios da internet a autoría da imaxe actual do Santa Claus, Papá Noel ou Pai Natal ao ilustrador americano Haddon Sundblom quen recibeu o encargo de The Coca-Cola Company de incluílo unha serie de anuncios da marca que apareceron en 1931. Francamente non entendo isto e senón mirade a continuación.\nEsta imaxe, obra do ilustrador Alexander Sharp incluída no libro The Goblins’ Christmas de Elizabeth Anderson, editado en Los Angeles por Segnogram Publishing Co. en 1908 (fonte: The Gutemberg Project). Amósase nela un Santa Claus que podería ser perfectamente actual.\nE esta postal navideña xaponesa datada en 1914 na que o Santa está configurado con todas as características actuais, chaqueta, pantalón, botas, gorro, barba e silueta gordecha pode servirnos como reforzo de que esa lenda urbana é falsa. Non parece lóxico supoñer que no Xapón do 1914 se usase a imaxe se non estaba consolidada nos Estados Unidos. Poida ser que Sundblom (máis ben Coca-Cola) fose quen máis popularizou a figura, pero por máis que observo as súas pezas, non lle vexo achega algunha máis ca da súa mestría estilística, pero non pode considerárselle o creador da imaxe. Se se teclea no Google “Haddon Sundblom” poderanse ver moitos sitios con coleccións das súas imaxes.\nExisten ademais numerosas ilustracións americanas da última metade do século XIX, coma esta de Thomas Nast citado máis arriba, no que xa se pode ver unha indumentaria moi similar á consolidada actualmente. Polo que parece que se pode datar a creación da vestimenta do Papá Noel a cabalo dos séculos XIX e XX. Semella quedar claro que costou moitos anos quitarlle a connotación relixiosa de bispo para que poidese ser asumida por máis público que o exclusivamente católico malia ser unha festa eminentemente cristianizada e afortunadamente cada vez máis devolta ás orixes que a cristiandade lle arrebatou de celebración estacional.\nPolo que se ve anteriormente, a forma exterior das figuras non é máis ca que máis se axeita ao tempo no que se consolida a figura e en certos casos é a personalidade a que se adapta aos tempos ou lugares.\nO Olentzero é probablemente o máis consolidado da nosa contorna próxima, e o primeiro que hai que recordar é que a súa recuperación data de hai máis de cincuenta anos e se ben se lle outorga a imaxe dunha especie de campesiño co varal, chapela e blusa clásica vasca, en ningún caso ten connotación cutre, rústica vale, pero non probe. Penso que aí está a chave.\nTamén penso que por curioso cómpre salientar que para facer a película de animación 3D que se fixo do Olentzero, os deseñadores optasen pola vestimenta máis espida de connotacións antiguas, xa ninguén viste no agro vasco de blusón longo, pero manténselle a txapela e as abarkas e ao meu ver non perde nada de encanto nin de identidade. Só é unha evolución da imaxe cos tempos\nDa crúa realidade á maxia\nÉ bastante probable, e iso din os expertos, que tanto o Olentzero coma o Esteru e o Apalpador teñan a misma raíz, non somos antropólogos, e o estudo, se for posible hoxe, non é a nós a quen nos corresponde. É curioso por exemplo que no País Vasco, Galicia, Cantabria e Asturias, sexan carboeiros ou leñadores. Unha cousa que teñen os tres en común é a súa relación coa madeira e o lume, e ao tempo coa tradición do tió e o tizón, o tronco e o lume. Isto, enlazado por algúns co tronco da abundancia, é visto como o provedor dunha das necesidades básicas humanas, a calor no inverno. Ao lle engadir na Galiza as castañas estase a proveer da outra, o alimento.\nEstes agasallos do solsticio de inverno son polo tanto o desexo de que se pase a época máis dura do ano con alimento e calor. A igrexa, cristianizadora de todo canto rito se lle puxo por diante, introduciu aos Reis Magos con máis sorte nuns países que noutros. Para mellor conseguilo desprenderon da maxia e o engado aos personaxes locais enraizados coas tradicións, e puxéronos en comparanza cos Reis Magos (xa o nome está composto de dúas palabras ben épicas). Logo, como o protagonista das celebracións do solsticio cristián é o neno Deus que recibe os mellores agasallos destes personaxes, aos nenos se lles dice que se se portan ben, os Reis traeranlle agasallos e senón carbóns. Curioso nonsí? «Se és bo veñen os Reis e tráenche bos agasallos e senón “eses personaxes rústicos que tendes vos” traeranche os carbóns, vaia xoia!» Algo así debeu ser o que se oía nalgún tempo, que ao cabo fixo relegar ao Apalpador ao isolamento rural que se resistiu en certa medida á importación do fenómeno dos Reis Magos e logo do Santa americano, pero co tempo o que quedou foi unha mestura do mito ao que probablemente se lle engadiron algunhas características, como a vestimenta (descripción innecesaria no mito) que ao noso xuízo son froito da deturpación posterior, que en algúns lugares foi tan forte que chegou a até a empregarse para meterlle medo ás nenas e nenos, mesturandoo e confundindoo con outros personaxes como o Home do saco.\nÉ curiosa a habilidade na construción do mito de Santa Claus, que ao cabo é un santo, un membro da tradición sacra, da mitoloxía eclesiástica, que nos Estados Unidos, hábiles vendedores eles, se lle ispe da súa imaxe relixiosa para darlle unha máis de seu, con todos os tópicos dun bo home e unha vestimenta peculiar pero asumible no século XIX.\nEstamos a recuperar unha tradición prácticamente perdida dunha figura lendaria, todos os casos anteriores sono, e temos unhas bases que son as que valen para que teña forza e se estenda coma lenda masiva. Pero sendo realistas eu penso que debemos considerar varias cousas:\nUnha figura cutre fai do Apalpador un personaxe marxinal.\nUn personaxe marxinal só pode estar abocado á desaparición se desaparece a contorna que o sostén. Máis aínda se esta é flebe.\nEstamos no século XXI e a nosa figura ten que competir no mercado con figuras respaldadas por grandes capitais.\nQue a creación dunha imaxe nova, moderna e asumible por calquera, de carácter perfectamente infantil, que ao cabo son os principais destinatarios, pode ser a chave para o exito da súa difusión\nQue aos nenos actuais, bombardeados de informacións e imaxes, hai que darlles algo máis de maxia ca que lle pode achegar un señor con aspecto de esmolante\nÉ por todo isto polo que se pretendeu espir de elementos innecesarios na vestimenta facéndolle fundir o pelo e a barba coa roupa. Pode levar unha coroza (3) cando sae polas devesas e unha especie de túnica ou capa cando viaxa fóra. Nos pes, zocos(4). Na cabeza loce boina e os seus longos cabelos e barbas son rubios(5). Leva consigo un zurrón máxico de coiro no que garda as castañas para os nenos.\nQuixeramos salientar que a imaxe do Apalpador coa coroza non debera entenderse como única, como unha pel propia senón coma un aspecto básico, loxicamente o Apalpador na súa casa vestirá de camisa, chaleque e pantalóns, coma tantos. A idea é ofrecer unha icona, unha figura propia doada, identificábel e asumíbel. A imaxe que gostariamos de espallar tería nos actos públicos, como aparicións polas rúas nas épocas de Nadal, unha túnica similar á dos antigos preregrinos a Compostela pero en cor laranxa e con barbas e melena curta rubios de xeito que case se confundan pelo e roupa, na testa, boina e o fol onde leva as castañas no hombreiro. Pola mesma idea de darlle unha miguiña de maxia afastandoo do imaxinario próximo dos nenos.\n(1) Non nos estamos a referir ás ilustracións de Leandro que nos parecen moi boas, senón ao aspecto do personaxe.\n(2) Lenda do Tizón de Nadal ou Cepo de Nadal descrita así por don Ramón Otero Pedrayo:\nÉ un cañoto grande dun árbore, que nas montanas do leste da provincia de Lugo, en moitos sitios da de Pontevedra, e noutras terras, botan ó lume na noite do 24 de Nadal, e deixan queimar deica a mitá, e o que queda gárdano pra cando hai treboada; entón, bótano de novo a arder na lareira, pra arredar o pedrazo e os raios. Nalgús lados, semella que aproveitan a borralla pra botaren nos eidos, o cual sí que é un verdadeiro rito fertilizante de maxia agraria. Mais tamén tén relación coa presencia das ánimas da familia na noite de Nadal, arredor do lume.\nO tizón de Nadal é rito coñecido e usado en toda Europa, e faise tamén en moitas partes de Hespaña. En Cataluña vén ser o que chaman o tió, no que baten os nenos da casa pra que lles bote dulces, que os pais lle meten dentro.\nA súa orixe recúa con seguranza deica os tempos mais vellos.\n(3) coroza: Peza de palla empregada para protexerse da chuvia, pode estar feita de palla trenzada ou xuncos e disposta en capas para evitar que entre a auga.\n(4) Diferénciese zocos de zocas, os primeiros son unhas botas de coiro con sola de madeira, unha pequena marabilla tecnolóxica dos nosos artesáns coireiros, as segundas son todas de madeira.\n(5) Para os castelanfalantes recórdese que en galego rubio é vermello non marelo, aos rubios casteláns chamámoslles louros, ou loiros\nFonte: Elaboración propia a partir de dados da Wikipedia, The Gutemberg Project e outras webs das que se tiraron informacións puntuais.


Achegámonos ao carballo galego – Asociación Ambiental Senda Nova\nAchegámonos ao carballo galego\nPublicado por Senda Nova PSTBS em 8 · Maio · 2016\nII Semanas de Natureza e Paisaxe: Cabalo Galego\nO local social de Seavia, foi o encargado de acoller a primeira actividade das II Semanas de Natureza e Paisaxe. Varias ducias de persoas achegáronse a coñecer o papel do cabalo galego na conservación da paisaxe de man do biólogo e membro da asociación PURAGA, Antón Vázquez.\nA xornada comezou coa visualización de varios videos que serviron como introducción ao que a continuación ía expoñer Antón, sobre a importancia que ten o Cabalo Galego na conservación da paisaxe galega tal e como a coñecemos.\nNon só a paisaxe se ve positivamente afectada polo papel do Cabalo Galego, se non a biodiversidade e a ecoloxía dos espazos que este animal axuda a preservar.\nForon moitas e variadas as preguntas e conclusións que os asistentes achegaron ao remate da sesión, pechando así a xornada.\nMañán, domingo día 8, terá lugar a ruta de sendeirismo Terras Altas de Soneira, enmarcada no programa de actividades VII Primavera en Ruta da entidade, e na cal aproveitaremos para seguir co estudo do cabalo galego, observandoo dende Pico de Meda, no concello de Zas, onde aínda son moitos os exemplares de cabalo galego que se atopan en liberdade no monte.\nA programación da entidade segue, tendo lugar o día 15 o roteiro de sendeirismo Camiños de Caión, e o día 17 a ruta A Forza do Rio Chonia. Será o día 21 de maio, cando volte a actividade das Semanas de Natureza e Paisaxe, colaborando nunha prantación conxunta organizada pola asociación de veciños Monte d’Arxa de Cerqueda, onde todos xuntos apadriñaremos varios exemplares de carballos co obxectivo de repoboar unha antiga carballeira que se atopa preto da igrexa de Cerqueda.\nAgradecer unha vez máis a todas as persoas e entidades que fan posibles que esta e todas e cada unha das actividades saian adiante, hoxe agradecer especialmente a Asociación Cultural San Mamede de Seavia e a Antón Vazquez de PURAGA a súa gran labor para facernos desfrutar de unha xornada tan proveitosa.\nEsperámosvos a todos e a todas nas vindeiras actividades!


O PP acepta non ampliar as concesións das autoestradas de peaxe como se fixo coa AP-9\nO PP acepta non ampliar as concesións das autoestradas de peaxe como se fixo coa AP-9\n| Martes, 13 de Febreiro de 2018, 17:13\nARCHIVADO EN | Audasa Fomento PP peaxes ap9\nO PP expresou este martes no Congreso o seu apoio a non prorrogar nun principio as concesións das autoestradas de peaxe que vencen entre 2018 e 2021 e a manter no sector público as nove autoestradas crebadas cuxa xestión empezará a asumir o Estado.\nAsí figura na emenda presentada polos 'populares' á proposición non de lei de Unidos Podemos que se debate este martes no Pleno da Cámara Baixa, e coa que o grupo parlamentario reclama recuperar a xestión pública destas infraestruturas.\nNela, os 'populares' expresan a súa conformidade, tal e como propón Unidos Podemos, a "manter no sector público as nove autoestradas crebadas", en todo caso, exclúen da súa emenda a esixencia ao Goberno de renunciar "de forma explícita a volver privatizalas" e a dar "marcha atrás nos pasos que xa deu para volver adxudicarllas ao sector privado, paralizando de inmediato o procedemento de licitación de dous contratos", que si recolle na súa iniciativa Unidos Podemos.\nNON AMPLIAR A CONCESIÓN\nDoutra banda, o PP apoia non ampliar os períodos de ningunha concesión das actuais autoestradas de peaxe a medida que vaian alcanzando o final do período concesional nos últimos anos, como si se fixo coa AP-9, que viu prorrogada a concesión ata 2048. Sobre este asunto tampouco reclaman, como avoga Unidos Podemos, que se faga "de forma directa polo sector público".\nNa rolda de prensa celebrada ao finalizar a Xunta de Portavoces do Congreso, o portavoz do PP na Cámara Baixa, Rafael Hernando, avogou por que estas infraestruturas "amortizadas polo pago da peaxe revertan ao Estado" e sexa o Goberno o que "decida como vai implementar unha nova fórmula para o seu mantemento".\nTodo iso despois de que o ministro de Fomento, Íñigo de la Serna, mostrase a súa disposición a chegar a un acordo cos grupos da oposición ante a fin de varias das concesións de autoestradas.\n"NON É O MOMENTO"\nSen embagro, a postura do PP en Galicia sobre as autoestradas é menos flexible. A Mesa de Parlamento de Galicia deu "carpetazo" á petición do PSdeG para que se constituíse unha comisión de estudo sobre as peaxes galegas, segundo destacou este martes o portavoz dos socialistas na Cámara, Xoaquín Fernández Leiceaga.\nTanto el como o viceportavoz de En Marea, Antón Sánchez, fixeron referencia a este feito na rolda de prensa posterior á xunta de portavoces. "O PP non considera que sexa o momento oportuno", lamentou Leiceaga.\nIso a pesar de que esta madrugada comezaron novas obras na ponte de Rande que forman parte das actuacións de mellora polas que Audasa volverá subir os peaxes este ano por segunda vez.\nLeiceaga sinalou que o seu grupo centrará o próximo pleno na "actitude pasiva" de Feijóo ante o tratamento en materia de infraestruturas que lle dá Rajoy á comunidade galega. Así, Leiceaga tamén lle reprochará cuestións relativas ao plan de estradas e a situación do Feve.


DOG Núm. 3 Mércores, 5 de xaneiro de 2022 Páx. 339\nA práctica deportiva, a nivel competitivo, caracterízase pola necesidade de contar cunha serie de equipamentos deportivos que faciliten e melloren as condicións en que os deportistas desenvolven a súa modalidade ou especialidade.\nTendo en conta a importancia que as entidades deportivas sen ánimo de lucro teñen nesa actuación do fomento da práctica deportiva, faise preciso arbitrar un sistema de axudas públicas dedicadas á adquisición de equipamentos, co fin de contribuír na modernización e actualización do material deportivo necesario para o adecuado exercicio da práctica deportiva de que dispoñen as citadas entidades.\nO Estatuto de autonomía de Galicia recolle, no seu artigo 27.22, a competencia da Comunidade Autónoma de Galicia en materia de promoción do deporte. De conformidade cos parámetros de actuación establecidos na Lei 3/2012, do 2 de abril, do deporte de Galicia, e segundo as atribucións que lle son conferidas polo Decreto 76/2017, do 28 de xullo, de estrutura orgánica dos órganos superiores e de dirección dependentes da Presidencia da Xunta de Galicia, a Secretaría Xeral para o Deporte establece as presentes bases reguladoras para a concesión de subvencións, en réxime de concorrencia competitiva, a entidades deportivas sen ánimo de lucro de Galicia, para a adquisición de equipamentos deportivos.\nPor outra banda, as subvencións reguladas na presente resolución tramitaranse polo procedemento ordinario de concesión de subvencións, en réxime de concorrencia competitiva, conforme as previsións establecidas na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o Regulamento da Lei de subvencións.\nEsta convocatoria tramítase como anticipada de gasto, de acordo coa Orde da Consellería de Economía e Facenda do 11 de febreiro de 1998 sobre tramitación anticipada de expedientes de gasto, modificada polas ordes da mesma consellería do 27 de novembro de 2000 e do 25 de outubro de 2001, e co establecido no Proxecto de lei de orzamentos xerais da Comunidade Autónoma, aprobado polo Consello da Xunta de Galicia na súa reunión do 18 de novembro de 2021 na cal se acordou a súa remisión ao Parlamento de Galicia para a súa tramitación.\n1. Para o exercicio económico do ano 2022, o crédito orzamentario para financiar estas axudas é de 700.000,00 €, con cargo á aplicación orzamentaria 04.40.441A.780.1 «Convocatoria para equipamento deportivo ás entidades deportivas», dos orzamentos xerais da Comunidade Autónoma de Galicia para o ano 2022.\n4. Esta convocatoria tramítase ao abeiro do artigo 25.1.a) do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, como expediente anticipado de gasto, e existe crédito suficiente previsto no proxecto de orzamentos da Comunidade Autónoma para o exercicio 2022.\nAo abeiro desta normativa, o crédito previsto no número 1 deste artigo e, xa que logo, a concesión das subvencións queda sometido á condición suspensiva de existencia de crédito adecuado e suficiente no exercicio 2022 para financiar as obrigas derivadas da convocatoria.\n2. Para a convocatoria do exercicio económico de ano 2022, o prazo de presentación de solicitudes será dun mes, contado a partir do día seguinte ao da publicación desta resolución no Diario Oficial de Galicia.\nArtigo 4. Documentación complementaria\nArtigo 9. Base de datos nacional de subvencións\nFacúltase a persoa titular da Secretaría Xeral para o Deporte para ditar, no ámbito das súas competencias, as resolucións precisas para o desenvolvemento e a aplicación desta resolución.\nSantiago de Compostela, 13 de decembro de 2021\n1. O procedemento de concesión destas subvencións axustarase ao disposto na Lei 39/2015, do 1 de outubro, do procedemento administrativo común das administracións públicas; na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; no que resulte de aplicación a Lei 38/2003, do 27 de novembro, xeral de subvencións, e o seu Regulamento de desenvolvemento aprobado polo Real decreto 887/2006, do 21 de xullo.\n2. O procedemento de concesión destas subvencións tramitarase en réxime de concorrencia competitiva e quedará suxeito ao réxime de axudas de minimis, polo que non poderán exceder os límites cuantitativos (200.000,00 euros nun período de tres anos) establecidos no Regulamento (UE) nº 1407/2013 da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE do 24.12.2013, L352/1).\n1. Só resultará susceptible de ser subvencionada a adquisición de equipamento deportivo inventariable (entendendo por tal o ben moble non funxible, é dicir, aquel do cal se pode facer uso sen que se consuma polo uso normal para o que está destinado), para ser destinado á participación en competicións deportivas oficiais ou á realización de adestramentos.\n2. No anexo II enumérase a relación, non limitativa, de equipamentos deportivos subvencionables. A Comisión de Valoración poderá ampliar a relación de equipamentos deportivos subvencionables que se recollen no anexo II, en función das solicitudes presentadas e sempre que quede xustificada a súa utilización para a práctica deportiva desenvolta.\nA subvención será do 80 % do gasto subvencionable, e a porcentaxe restante será achega da entidade beneficiaria, ata esgotar o crédito dispoñible atendendo á orde de prelación das persoas beneficiarias.\nEstablécese como gasto mínimo subvencionable unha contía de 1.000,00 €, dos cales a entidade beneficiaria deberá achegar 200,00 €.\nNon obstante o anterior, o importe total da axuda que se concederá non poderá superar a cantidade máxima de 10.000,00 € por entidade beneficiaria.\n2. Resérvase un 30 % do orzamento total de cada convocatoria anual de subvención ás federacións deportivas galegas.\nNo caso de que non se esgote o crédito destinado aos clubs e sociedades anónimas deportivas ou ás federacións, a cantidade resultante incrementará o orzamento destinado ás outras entidades.\nBase 8ª. Solicitudes e documentación complementaria\n1. As solicitudes irán dirixidas á Secretaría Xeral para o Deporte segundo o modelo normalizado que se inclúe como anexo III; deberá presentarse unha única solicitude por cada posible beneficiario. A súa presentación implica o compromiso de someterse ás normas reguladoras da subvención establecidas nesta resolución.\na.3. O equipamento solicitado e o seu custo.\na.4. A estrutura da entidade (ámbito internacional, estatal, autonómico ou local), os logros deportivos, e o número de licenzas (nº total de licenzas, nº de licenzas femininas, nº de licenzas de deportistas con discapacidade, nº de licenzas de categorías previa á absoluta).\na) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, segundo o modelo do anexo IV, na cal se faga constar o acordo do órgano colexiado competente da entidade deportiva polo cal se solicita a subvención para as actuacións que se pretenden executar ao abeiro desta resolución.\nO dito acordo deberá estar adoptado entre a data de publicación da convocatoria no DOG e o día de vencemento do prazo de presentación de solicitudes e deberá expresar todos os equipamentos que integran a solicitude, que deberán de ser os consignados no anexo III, o orzamento de cada equipamento, así como o orzamento total. Os importes dos orzamentos parciais e total deberán incluír o IVE.\nb) Memoria xustificativa da necesidade dos equipamentos para as cales solicitan subvención asinada polo/a representante da entidade deportiva (anexo V).\n5. No caso de que algún dos documentos que cómpre presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación deste de forma presencial dentro dos prazos previstos e na forma indicada nun parágrafo anterior. A información actualizada sobre o tamaño máximo e os formatos admitidos pódese consultar na sede electrónica da Xunta de Galicia.\nBase 11ª. Instrución do procedemento, notificacións e publicación\n1. De conformidade co establecido no artigo 68 da Lei 39/2015, do 1 de outubro, do procedemento administrativo común das administracións públicas, se a solicitude non reúne algún dos requisitos exixidos nestas bases reguladoras, requirirase á entidade interesada para que, nun prazo de dez días hábiles, emende a falta ou achegue os documentos preceptivos. O órgano instrutor publicará no DOG e na páxina web da Secretaría Xeral para o Deporte (http://deporte.xunta.gal/), a relación de entidades admitidas, as que deben corrixir ou emendar e as inadmitidas para que os interesados, no prazo improrrogable de 10 días contados a partir do día seguinte ao da súa publicación poidan presentar alegacións ou achegar a documentación que consideren oportuna. Neste requirimento farase indicación expresa de que, se así non o fai, se terá por desistida na súa petición, logo da correspondente resolución.\n2. Por tratarse dun procedemento de concorrencia competitiva, e de conformidade co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas, os requirimentos citados de emenda faranse mediante publicación no DOG e producirá os mesmos efectos que a notificación individualizada. Esta publicación tamén se realizará na páxina web da Secretaría Xeral para o Deporte.\nNon obstante, se a instrución do procedemento o aconsella, o órgano competente poderá substituír esta publicación no DOG e na web pola notificación individualizada, de conformidade co establecido no artigo 45 da Lei 39/2015, do 1 de outubro, para o que se terá en conta o seguinte:\nb) De conformidade co artigo 45.2 da Lei 4/2019, do 17 de xullo, de administración dixital de Galicia, as notificacións electrónicas practicaranse mediante a comparecencia na sede electrónica da Xunta de Galicia e a través do Sistema de notificacións electrónicas de Galicia-Notifica.gal. Este sistema remitirá ás persoas interesadas avisos da posta a disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\nc) De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia-Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderá, de oficio, crear o indicado enderezo, para os efectos de asegurar o cumprimento polas persoas interesadas da súa obriga de relacionarse por medios electrónicos.\nd) As notificacións entenderanse practicadas no momento en que se produza o acceso ao seu contido, entendéndose rexeitada cando transcorresen dez días naturais desde a posta á disposición da notificación sen que se acceda ao seu contido. Se o envío da notificación electrónica non é posible por problemas técnicos, practicarase a notificación polos medios previstos na normativa reguladora do procedemento administrativo común.\n4. Unha vez revisadas as solicitudes e as emendas feitas, con respecto daqueles expedientes administrativos que cumpran todos os requisitos e reúnan toda a documentación necesaria, no caso de que se considere necesario, o órgano instrutor requirirá da respectiva federación deportiva certificación dos datos alegados pola entidade (estrutura da entidade (ámbito internacional, estatal, autonómico ou local), os logros deportivos, e o número de licenzas (nº total de licenzas, nº de licenzas femininas, nº de licenzas de deportistas con discapacidade, nº de licenzas de categorías previa á absoluta). Logo de recibir a certificación das federacións deportivas, remitiranse os expedientes á comisión encargada da súa valoración.\n5. As solicitudes que non cumpran os requisitos exixidos nestas bases e, de ser o caso, na convocatoria anual de axudas, ou que non conteñan a documentación necesaria, quedarán á disposición do órgano instrutor para que emita a proposta de resolución de inadmisión ou desistencia na cal se indicarán as causas desta.\n6. As notificacións dos requirimentos e resolucións administrativas efectuaranse mediante a publicación no Diario Oficial de Galicia nos termos previstos na normativa reguladora do procedemento administrativo común.\n7. Unha vez valoradas todas as propostas pola Comisión de Valoración, o órgano instrutor elevará proposta de resolución, conforme todo o actuado, á persoa titular da Secretaría Xeral para o Deporte.\n1. A comisión de valoración será o órgano colexiado encargado de valorar as solicitudes, de acordo cos criterios obxectivos fixados no artigo seguinte.\n2. A Comisión de Valoración estará composta por 6 membros:\n• Os/as catro xefes/as de servizo de deportes das xefaturas provincias da Secretaría Xeral para o Deporte.\n– O/a xefe/a de servizo de deporte escolar da Secretaría Xeral para o Deporte, que fará as funcións de secretario/a, con voz e voto.\n3. O funcionamento desta Comisión está sometido ao disposto para os órganos colexiados na Lei 40/2015, do 1 de outubro, de réxime xurídico do sector público. Así mesmo, serán de aplicación as disposicións da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.\nA) Méritos deportivos da entidade. Ata 40 puntos.\n1) Estrutura deportiva (criterio soamente aplicable aos clubs e sociedades anónimas deportivas): valorarase a participación nas categorías absolutas e previa á absoluta (é a categoría de idade en que se desenvolve a competición deportiva anterior á categoría absoluta) en competicións oficiais organizadas por unha federación deportiva, no ano 2021.\n– Ámbito internacional: 20 puntos\n– Ámbito local: 5 puntos\n2) Logros deportivos (criterio soamente aplicable aos clubs e sociedades anónimas deportivas): valorarase a obtención de determinados resultados nas categorías absolutas e previa á absoluta (é a categoría de idade en que se desenvolve a competición deportiva anterior á categoría absoluta) en competicións oficiais organizadas por unha federación deportiva, no ano 2021.\n– Campión de Europa/Mundo individual ou colectivo: 20 puntos.\n– Subcampión de Europa/Mundo individual ou colectivo: 15 puntos.\n– Campión de España individual ou colectivo: 10 puntos.\n– Subcampión de España individual ou colectivo: 5 puntos.\n3) Número de deportistas da entidade con recoñecemento vixente como deportista galego de alto nivel, na data de publicación da convocatoria: 5 puntos por deportista.\nEn todo caso, a suma de todos os puntos non poderá superar a puntuación máxima da epígrafe (40 puntos).\nB) Ámbito subxectivo do uso do equipamento deportivo: Ata 50 puntos.\nNa valoración deste criterio, terase en consideración a tempada 2021 ou 2020/21:\n1) Número total de licenzas federativas: ata 20 puntos.\n– 150 ou máis deportistas con licenza federativa: 20 puntos.\n– Entre 100 e 149 deportistas con licenza federativa: 15 puntos.\n– Entre 50 e 99 deportistas con licenza federativa: 10 puntos.\n– Entre 20 e 49 deportistas con licenza federativa: 5 puntos.\n2) Apoio á igualdade de xénero: valorarase contar cunha porcentaxe de deportistas femininas con licenza federativa. Ata 10 puntos.\n– Ter unha porcentaxe de máis do 60 % de deportistas femininas con licenza federativa.\n– Ter unha porcentaxe de entre máis do 40 % e o 60 % de deportistas femininas con licenza federativa.\n– Ter unha porcentaxe de entre máis do 30 % e o 40 % de deportistas femininas con licenza federativa.\n– Ter unha porcentaxe de entre o 20 % e o 30 % de deportistas femininas con licenza federativa.\n3) Apoio ás persoas con discapacidade: valorarase contar cunha porcentaxe de deportistas con discapacidade con licenza federativa. Ata 10 puntos:\n– Ter unha porcentaxe de máis do 60 % de deportistas con discapacidade con licenza federativa.\n– Ter unha porcentaxe de entre máis do 40 % e o 60 % de deportistas con discapacidade con licenza federativa.\n– Ter unha porcentaxe de entre máis do 30 % e o 40 % de deportistas con discapacidade con licenza federativa.\n– Ter unha porcentaxe de entre o 20 % e o 30 % de deportistas con discapacidade con licenza federativa.\n4) Apoio ao deporte de base: valorarase contar cunha porcentaxe de deportistas con licenza federativa nas categorías previas á absoluta. Ata 10 puntos:\n– Ter unha porcentaxe de máis do 60 % de deportistas con licenza federativa nas categorías previas á absoluta.\n– Ter unha porcentaxe de entre máis do 40 % e o 60 % de deportistas con licenza federativa nas categorías previas á absoluta.\n– Ter unha porcentaxe de entre máis do 30 % e o 40 % de deportistas con licenza federativa nas categorías previas á absoluta.\n– Ter unha porcentaxe de entre o 20 % e o 30 % de deportistas con licenza federativa nas categorías previas á absoluta.\nC) Entidade solicitante que non resultase beneficiaria dunha subvención para a adquisición de equipamentos deportivos convocadas pola Secretaría Xeral para o Deporte durante o exercicio 2020 e 2021: 20 puntos.\nD) No caso de que a entidade solicitante teña o recoñecemento de núcleo de adestramento deportivo especializado: 20 puntos.\n2. No caso de producirse empate entre as entidades solicitantes que reúnan os requisitos valorarase, para o seu desempate, en primeiro lugar o criterio da letra B) e se persistise o empate, o criterio A). Non obstante, no caso de persistir o empate, priorizarase á entidade solicitante cuxo equipamento solicitado teña un menor custe.\n3. O órgano instrutor, á vista do expediente e do informe do órgano avaliador, formulará proposta de resolución provisional que incluirá a aquelas entidades beneficiarias ata o esgotamento do crédito orzamentario consignado. Esta resolución publicarase no Diario Oficial de Galicia para os efectos de que os interesados poidan presentar alegacións nun prazo de dez días a partir do día seguinte ao da publicación.\n5. Examinadas as alegacións aducidas, de ser o caso, polos interesados, formularase a proposta de resolución definitiva que expresará de forma motivada a relación de clubs deportivos galegos, sociedades anónimas deportivas e as federacións deportivas galegas para os cales se propón a concesión da axuda, coa identificación da persoa beneficiaria, puntuación obtida no proceso de baremación, importe da axuda proposta e equipamento subvencionado.\n6. De ser o caso, contará cunha relación de persoas beneficiarias admitidas que non acadaron a subvención polo esgotamento do orzamento dispoñible, que conformarán a lista de espera. O órgano xestor poderá acordar activar a lista de espera no suposto de que algunha entidade beneficiaria renuncie á subvención concedida ou decaia no dereito á súa percepción; neste caso, os créditos liberados poderán asignarse por orde decrecente de puntuación ás persoas beneficiarias admitidas que non obtivesen subvención por esgotamento do crédito previsto.\n7. A proposta de resolución expresará tamén, de forma motivada, a relación de persoas beneficiarias para as cales se propón a denegación, inadmisión ou desistencia da solicitude presentada.\nA dita resolución, e de conformidade co establecido no artigo 45.1.b) da Lei 39/2015, do 1 de outubro, será notificada mediante a publicación no Diario Oficial de Galicia.\n3. A entidade beneficiaria deberá solicitar a modificación mediante instancia dirixida ao titular da Secretaría Xeral para o Deporte, acompañada da documentación acreditativa do cumprimento dos requisitos sinalados no punto anterior, antes da data de finalización do prazo de xustificación do investimento subvencionado, sen prexuízo do disposto no artigo 59 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\n4. O acto polo cal se acorde ou se denegue a modificación da resolución será ditado polo órgano concedente despois da instrución do correspondente expediente.\n10º. Outorgar premios, trofeos ou outros recoñecementos nas mesmas condicións, categorías e contías aos practicantes de ambos os sexos nas competicións e eventos que organicen nos dous anos seguintes a data de concesión da axuda.\nAs persoas beneficiarias deberán dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3 da Lei 9/2007, de subvencións de Galicia. En concreto, as persoas beneficiarias das axudas deberán facer constar o cofinanciamento dos equipamentos adquiridos ao abeiro desta axuda con fondos da Xunta de Galicia a través da Secretaría Xeral para o Deporte. Para isto empregarán adhesivos ou distintivos similares coa lenda «Proxecto cofinanciado», acompañada do escudo normalizado da Xunta de Galicia,\nBase 21ª. Pagamento\n1. Poderase realizar o pagamento do 100 % da contía da subvención concedida, en concepto de pagamento anticipado, que se fará efectivo, por solicitude da entidade beneficiaria, segundo o anexo VI, unha vez realizada a notificación da subvención e logo da aceptación expresa desta. A solicitude de pagamento anticipado poderá remitirse ata o 31 de outubro de 2022.\nConforme o artigo 65.4.i) do Decreto 11/2009, do 11 de xaneiro, para a concesión dos pagamentos anticipados, non se exixirá a presentación de garantías por parte das entidades beneficiarias das subvencións concedidas das que os pagamentos non superen os 18.000,00 euros.\n2. Para os supostos en que non se solicitase o pagamento anticipado da contía da subvención concedida, unha vez recibida a documentación xustificativa da subvención, os órganos competentes da Secretaría Xeral para o Deporte, antes de proceder ao seu pagamento, realizarán as actuacións de comprobación oportunas para verificar o cumprimento da actividade subvencionada.\nO libramento da subvención aboarase nun único pagamento, mediante transferencia bancaria á entidade financeira ao número de conta designado polo beneficiario e na cak debe figurar como titular a entidade beneficiaria da axuda.\nAs subvencións minoraranse proporcionalmente se o investimento xustificado é inferior ao orzamento que serviu de base para a resolución de concesión, sempre que estea garantida a consecución do obxecto.\nBase 22ª. Xustificación da subvención\n1. As entidades beneficiarias terán de prazo para executar o proxecto subvencionado e presentar a correspondente xustificación dos investimentos realizados ata o 30 de novembro de 2022.\nO pagamento da subvención quedará condicionado, para os supostos en que non se solicitase o pagamento anticipado, á presentación da xustificación e solicitude de pagamento, segundo o anexo VII, polas entidades beneficiarias, nos lugares sinalados no artigo 3 da convocatoria.\n2. Na xustificación e/ou solicitude de pagamento, de ser o caso, segundo o anexo VII, deberá constar:\na. O conxunto de todas as axudas solicitadas ou concedidas, para as mesmas actuacións solicitadas ao abeiro desta resolución, das distintas administracións públicas competentes ou outros entes públicos, e o compromiso de comunicar de contado cantas axudas solicite e/ou obteña doutras administracións públicas ou doutros entes públicos ou privados, nacionais ou internacionais, a partir da data desta declaración.\nb. Deberase achegar a documentación seguinte:\na) Certificación responsable asinada polo/a secretario/a da entidade deportiva beneficiaria segundo o anexo VIII desta resolución, na que conste:\nb. Os distintos conceptos e contías correspondentes aos gastos totais soportados pola entidade beneficiaria imputables á actuación subvencionada, coa seguinte relación: identificación do/da acredor/a, número de factura ou documento equivalente, importe, data de emisión e data de pagamento.\n2º. Que, segundo informe do tesoureiro da entidade deportiva beneficiaria, se anotou na contabilidade do gasto correspondente a adquisición do equipamento subvencionado.\n– Que as solicitudes das ofertas, a elección e o pagamento do equipamento se realizou con posterioridade ao 1 de xaneiro de 2022 e que foi efectivamente pagado con anterioridade á finalización do período de xustificación.\nb) Relación clasificada de gastos (anexo IX) e facturas xustificativas dos investimentos realizados coa xustificación dos pagamentos que deberá acreditar que se fixeron cos requisitos exixidos no artigo 42 do Decreto 11/2009, do 8 de xaneiro, polo que se aproba o Regulamento de subvencións de Galicia.\nOs investimentos xustificaranse con facturas e demais documentos de valor probatorio equivalente no tráfico xurídico-mercantil ou con eficacia administrativa, en orixinal ou copias auténticas electrónicas.\nA xustificación dos pagamentos acreditarase a través de transferencia bancaria, certificación bancaria ou extracto de pagamento. Nestes documentos deberán quedar claramente identificados o receptor e o emisor do pagamento, así como o número de factura obxecto do pagamento e a data deste.\nCon carácter excepcional, aceptarase a xustificación do pagamento mediante recibo do provedor para gastos de escasa contía por importes inferiores a 1.000,00 euros.\nAs facturas e os xustificantes bancarios dos correspondentes pagamentos deberán estar expedidos entre o 1 de xaneiro de 2022 e a data límite da xustificación do proxecto.\n3. A presentación da solicitude de pagamento de subvención e a xustificación da subvención pola persoa interesada ou representante comportará a comprobación, polo órgano xestor, de que está ao día no pagamento das obrigas tributarias coa Axencia Estatal da Administración Tributaria, de que está ao día no pagamento coa Tesouraría Xeral da Seguridade Social e coa consellería competente en materia de facenda da Xunta de Galicia, de acordo co disposto no artigo 5 de comprobación de datos.\n4. A Secretaría Xeral para o Deporte poderá solicitar calquera documentación necesaria para a correcta verificación da subvención.\n5. A falta de presentación da xustificación no prazo indicado comportará a perda do dereito ao cobramento da subvención e demais responsabilidades establecidas na Lei de subvencións de Galicia, sen prexuízo do previsto nos artigos 45.2 e 45 do Decreto 11/2009, do 8 de xaneiro, polo que se aproba o seu regulamento, así como, de ser o caso, o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde a procedencia do reintegro.\n1. Nos supostos de falta de xustificación, de concorrencia dalgunha das causas previstas no artigo 33 da Lei de subvencións de Galicia ou de incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, producirase a perda do dereito ao cobramento total ou parcial da subvención, así como o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención, incluíndo a data en que se acorde a procedencia do reintegro.\n2. O procedemento para declarar a procedencia da perda deste dereito será o establecido no artigo 38 da Lei de subvencións de Galicia.\n1. A Secretaria Xeral para o Deporte poderá levar a cabo as actividades de inspección que considere oportunas para controlar o cumprimento das subvencións.\nNon obstante o anterior, cando os importes das subvencións concedidas, individualmente consideradas, sexan de contía inferior a 3.000,00 euros, non será necesaria a publicación no Diario Oficial de Galicia, e será substituída pola publicación das subvencións concedidas na páxina web da Secretaría Xeral para o Deporte.\nPara todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia; no Regulamento desta lei, aprobado polo Decreto 11/2009, do 8 de xaneiro; na Lei 39/2015, do 1 de outubro, do procedemento administrativo común das administracións públicas; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado pola Lei 5/2000, do 28 de decembro; na Lei de orzamentos xerais da Comunidade Autónoma de Galicia vixente na anualidade; no Regulamento (UE) nº 1407/2013 da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE do 24.12.2013, L352/1) e no resto da normativa que resulte de aplicación.\nBase 27ª. Información ás persoas interesadas\n1. De acordo co establecido no artigo 14, letra ñ), da Lei 9/2007, de 13 de xuño, de subvencións de Galicia, as persoas beneficiarias quedan informadas da existencia do Rexistro Público de Subvencións e, xunto cos datos consignados no modelo normalizado de solicitude, dos aspectos básicos dos previstos no Regulamento (UE) nº 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento dos seus datos persoais e á libre circulación destes datos (RXPD), e na Lei orgánica 3/2018, do 5 de decembro, de protección de datos persoais e garantía dos dereitos dixitais.\nBase 28ª. Transparencia e bo goberno\nO anexo II de equipamentos subvencionables poderá modificarse na resolución que anualmente se publique para a convocatoria de axudas\n1. Actividades subacuáticas, esquí náutico, motonáutica, pesca e cásting: boias, balizas, liñas divisorias e material de sinalización acuático.\n2. Aeronáutica: redes de protección de público e material de sinalización específico.\n3. Atletismo: xavelinas, pesos, martelos, discos, colchonetas, pértegas e valos.\n6. Baloncesto: canastras, sistemas que formen parte da canastra e protectores canastras.\n7. Balonmán, fútbol, hockei e patinaxe: portaría e redes, proteccións, cascos, conos, patíns.\n9. Birlos: xogo de birlos.\n11. Chave: xogo de chave.\n12. Ciclismo e tríatlon: rolos e soporte multimedia para adestramento en rolo e bicicletas.\n14. Deporte adaptado: cadeiras de rodas, bicicletas adaptadas.\n16. Espeleoloxía e montañismo: cordas e arneses, poleas, mosquetóns, aseguradores, descensores, bloqueadores, cascos e sistemas ou elementos de seguridade.\n17. Esgrima, judo, karate, kickboxing, kung fu, loita e taekwondo: tatami ou tapiz, cascos e sistemas de protección non electrónicos, petos electrónicos, cascos electrónicos, receptor Wi-Fi e cargadores, taboleiros visualizadores electrónicos de puntuacións, cos maletíns, baterías e carga batería recargables.\n19. Hípica: cadeiras de montar, remolque cabalos, portarías ou aros.\n20. Natación: liñas divisorias, portarías wáter-polo, equipamentos de música subacuática para natación sincronizada.\n24. Piragüismo, remo e surf: embarcacións de competición, así como os distintos compoñentes, remos ou palas, cascos, chalecos salvavidas, ergómetros, contapaladas, porterías de kayak-polo e lanchas pneumáticas.\n25. Rugby e fútbol americano: escudos, bolsas tacleo, portarías, protectores portarías e máquina de melés.\n27. Squash: interactive squash e máquina lanza bólas.\n30. Vela: embarcacións de competición, velas, mastros, botavaras e outros compoñentes, lanchas pneumáticas.\n32. Ximnasia: tatami ou tapiz, trampolín, colchoneta quitamedos, aneis, barra fixa, barras paralelas, barras asimétricas, barra de equilibrio, cabalo con arco, potro, camas elásticas, practicable, airtrack e minitramp.\n2. Material de ximnasio: halteres, barras, discos, pesas, andeis de barras, ergómetros, bicicletas, colchonetas, máquinas de pesos.\n4. Marcadores portátiles e sistemas de cronometraxe. Equipos e sofware de programas de puntuación e de control de volta.\n9. Máquinas de pintado de campo e cortacéspede.\nDesfibrilador, equipamento de seguridade e prevención inventariable no desenvolvemento da actividade deportiva oficial como consecuencia da COVID-19 (anteparos, sistemas de ventilación, sistemas de dispensadores de hidroxeles, sistemas de toma de temperatura, etc.).\nA Comisión de Valoración poderá ampliar a relación de equipamentos deportivos subvencionables que se recollen neste anexo, en función das solicitudes presentadas e sempre que quede xustificado a súa utilización para a práctica deportiva desenvolta.


A Coruña acolle a exposición interactiva\nA Coruña acolle a exposición interactiva ‘Ana Juan. Debuxando ao alén’\nAutor: Coruña Hoy / Fecha: Vie, 22/06/2018 - 00:14 / Etiquetas: concello da coruña, Palexco\nA Sala Municipal de Exposicións de Palexco acolle a mostra Ana Juan. D ebuxando ao alén, unha mostra interactiva que recolle o traballo da artista, recoñecida co Premio Nacional de Ilustración no ano 2010. O concelleiro de Culturas, Deporte e Coñecemento, José Manuel Sande, presentou esta mañá a proposta, que definiu como “un logro estético, formal, artístico e obxecto de interese para todas e todos os públicos”. O responsable municipal estivo acompañado pola propia artista, así como a comisaria, Nuria Rodríguez, e o director de programación de Acción Cultural Española (AC/E), Santiago Herrero, quen definiu o traballo como “fascinante e pioneiro”.\nA exposición, organizada coa colaboración de AC/E, propón unha aproximación aos procesos creativos que desenvolve Ana Juan e que corresponden, á súa vez, a dous dos traballos editoriais máis coñecidos da artista, como son Otra vuelta de tuerca --a adaptación da obra de Henry James--, na que mostran os orixinais elaborados co n técnica mixta, e Snowhite, a adaptación do conto de Brancaneve dos Grimm, un rexistro gráfico distinto ao anterior, realizado en branco e negro. “A mostra propón unha nova e orixinal forma de descubrir o universo creativo e a obra dunha das grandes figuras da ilustración, como é través dunha aventura gráfica e interactiva que converte ás e aos visitantes en protagonistas”, apunta o concelleiro. Así, partindo de Snowhite, o proxecto expositivo propón un reto interactivo para o público, o xogo Erthaland, Snowhite’s Mystery Tale, que expande a propia narración á sala de exposicións do Palexco para que as e os espectadores, grazas á realidade aumentada, poidan percorrer tanto o lugar no que se desenvolve cada escena como interactuar coas personaxes da obra de Ana Juan.\nEste traballo de adaptación dixital foi posible grazas á colaboración dun equipo interdisciplinar formado por investigadoras e investigadores da Facultade de Belas Artes e da Escola Técnica Superior de Enxeñería Informática da Universidade Politécnica de Valencia. “ Erthaland converte a sala de exposicións nun auténtico taboleiro de xogos, con retos para o público”, apuntou a comisaria da mostra.\nNeste sentido, a propia creadora salientou “a integración nas novas tecnoloxías cun proceso de traballo pensado e dirixido ao papel”. “O resultado é moi interesante, xa que, por unha banda, conta o propio proceso creativo que acompaña aos libros a través dos seus bosquexos e, por outra, adapta a realidade aumentada a un proceso tan antigo como é o debuxo sobre papel, o que permite dar unha nova lectura a Snowhite”, sinalou Ana Juan. “Precisamente cando comecei con este traballo editorial propúxenme un reto, darlle á volta a un clásico, e fíxeno a través do papel e o carbón, facendo un achegamento ao branco e negro satisfactorio. Agora, ofrecemos unha nova lectura grazas á tecnoloxía, para que cadaquén poida ter unha nova visión desta obra”, apuntou.


O cárcere acapara o protagonismo dos Mestre Mateo - Vigo al minuto\nO cárcere acapara o protagonismo dos Mestre Mateo\nO lucense Luis Tosar, nominado como mellor actor.\nEn total, 15 candidaturas é abagaxe coa que se presentará nos VIII Premios Mestre Mateo a película ‘Celda 211’, de Vaca Films, Morena Films e Telecinco. Mellor película, mellor actor protagonista e mellor dirección, serán algúns dos galardóns aos que opte a película que xa arrasou nos Goya e que lle valeu un premio a Luis Tosar. Máis de 100 obras e case 450 profesionais optaban a estos galardóns que otorga a Academia Galega do Audiovisual.\nA celda de Tosar terá que competir con ‘Agallas‘, ‘Un bo home‘ e ‘Gordos‘ por levarse a estatuilla a casa e Daniel Monzón terá que verse as caras no galardón ao mellor director con Mario Iglesias (‘Reparto’), Daniel Sánchez Arévalo (‘Gordos’) e o conxunto de Jorge Coira, Alejo Hoijman, Marcos Loayza, Carolina Navas, Josué Méndez, Alejandra Szeplaki y Paola Vieira, por ‘Que culpa tiene el tomate?’.\nTosar repite candidatura como mellor actor, aínda que nesta ocasión terá como ‘inimigos’ a Pedro Alonso (‘Padre Casares’), Antonio Durán ‘Morris’ (‘Padre Casares’) e Luis Iglesia (‘Matalobos’). No apartado feminino as nominadas son Nerea Barros (‘Rafael’), Mercedes Castro (‘Padre Casares’), Luisa Merelas (‘Matalobos’) e María Vázquez (‘O Club da Calceta’).\nComo actores de reparto están nominados Carlos Bardém, Celso Bugallo, Xavier Deive e Luis Zahera no apartado masculino e Camila Bossa, Mela Casal, Teté Delgado e Marta Etura no feminino. ‘Celda 211‘ tamén está nominada ao mellor guión, sonido, montaxe, dirección de producción, dirección artística, dirección de fotografía e maquillaxe.\nNa entrega de premios, o vindeiro 15 de abril no Pazo da Cultura de Narón, elexida pola Academia pola calidade da súa programación e polas súas infraestruturas culturais, que a fan equiparable ao que poden propoñer as grandes cidades de Galicia.\nTamén haberá un oco para os mellores comunicadores televisivos (Xosé A. Touriñán, por ‘Botarse ao Monte’; Xosé Barato, por ‘A Miña Famosa Familia’; Xosé Lois Bernal ‘Farruco’, por ‘Vivir Aquí’ e Mayte Cabezas, por ‘A Revista Fin de Semana’) e para a mellor campaña publicitaria, entre a que está nominada a de Congo Producciones, ‘Maloserá! Vivamos coma galegos’.\nEl presidente del Senado reclama, delante del alcalde, más acuerdos sobre las cajas y menos beligerancia


Nubosidade Variábel: Março 2012\nNos montes galegos hai vellas sendas, pedras que falan, ósos limpos de animais devorados, vexetación endémica que teima en sobrevivir, pastores neolíticos, muíños de vento e paseantes coma min e coma ti.\nHoxe apañamos unha rama de abeto e unha pina, ningunha pedra, a queixada dun cabalo e unha breve conversa con gandeiros. Lobos? Hai, algún hai. Hainos sen énfase. Hainos, pero o cabalo ese morrería coa fame porque non dan comido a herba moi pequena. Este ano é moi seco. As vacas remoen o silo que lles acaban de botar sen se decatar do futuro negro. Podemos levar a queixada do cabalo sen problema, e aquí soltan os catro da parola unha risada ao unísono, unha con todos os dentes, de corazón, mirándonos divertidos. Pode quedarnos ben vernizada –limpa xa ben limpa está– e unha imaxina o salón dun toreiro nunha reportaxe de revista do corazón.\nHoxe non topamos petróglifos nos penedos, pero o monte fálounos con total franqueza, con signos humildes, flores mínimas medrando entre os pinchos nas turbeiras, trazas de animais e restos dos ferreganchos dos pastores. Coma sempre.\nPublicado por SurOeste en 9:07 da tarde Sem comentários:\nNo fondo do baúl\nNa última "limpeza" na casa dos meus pais topámonos cun baúl acugulado de libros, apuntes, revistas... e todo canto foi preservado doutros ritos de purificación e limpeza familiar. O baúl das navegacións do meu bisavó que viñera tamén comigo a Santiago gardando catro libros esenciais e un mundo de espazo para encher con cousas novas. A miña nai instoume a que seleccionase as miñas cousas naquel tesouro e fun con mentalidade práctica. Que atoparia alí despois de tantos anos?\nO meu marido rescatou con pasmosa facilidade uns negativos do ano 65 que nunca foran revelados; foi o primeiro achado de importancia. A cousa prometía. Arremangueime e empecei a remexer na barriga disposta a tomar decisións rápidas.\nNon me tentaron as cartas de amor resesas e convertinas en confetti. Rinme un pouco coas libretas da miña adolescencia, pero a cantidade de po acumulada non axudaba a amolecerme o corazón. Dubidei máis nunha tradución a catro mans –tamén as túas, querida Hipólita– de Pic-nic en campagne de Arrabal ao galego, o gran proxecto do último ano de instituto, ao final onde a metín? Fun despiadada cos libros de texto e algúns libracos que non deixaron nin a máis mínima marca en min. Aló foi, tamén un meritorio comentario sobre Así falou Zaratrusta, sic transit gloria mundi. En total enchín un saco baleiro dos do penso das galiñas case sen pestanexar.\nA xoia do tesouro agochábase nun prego do forro: unha foto ovalada da miña avoa, pequeniña, do tamaño xusto para que o teu mozo que está na guerra a leve no peito. Ninguén lembraba tela visto antes. Volvía ela, de vinte e tantos anos, para regalarnos un fermoso sorriso. Aquí si que me venceu a saudade.\nPublicado por SurOeste en 10:13 da tarde 4 comentários:\nUnha non se decata da complexa maquinaria que é o corpo ata que unha peza deixa de funcionar a pleno rendemento. A min onte deixoume de funcionar un pé: nada máis pousalo no chan vólvese levantar despavorido. Non quere sosterme e moito menos levarme dun sitio a outro. Mesmo se pon remilgado para pisar o embrague do coche. Folga do sector. Non queda outra que recoñecerlle a gran importancia estratéxica, simbólica, práctica e estética ao meu querido peíño. Buscando unha imaxe para ilustrar o post en google atopei unha interesante iconografía do pé desde todos os puntos de vista imaxinábeis. Decidinme por O baño de Betsabé, de Rembrand, en espera de que mañá a médica de cabeceira cure as miñas miserias e se me permita volver a arrear chancleta polo mundo adiante.\nPublicado por SurOeste en 4:41 da tarde Sem comentários:


A crise da Covid-19 transforma toda a cadea de produción, distribución e exhibición de series e filmes | culturagalega\nMomento do Diálogo Confinado sobre Audiovisual. Fonte: Consello da Cultura Galega\n"O noso sector é complicado e descontinuo, a xente non ten estabilidade e sempre vivimos un pouco en precario. Estas circunstancias fan que esta situación afecte máis. Os técnicos non teñen contratos de anos, senón que van de produción e produción". Mamen Quintas, Produtora Executiva de Ficción Producciones advirte así das debilidades particulares do sector audiovisual para enfrontar a crise derivada da Covid-19. A sétima entrega dos Diálogos Confinados que publica este 8 de xuño o Consello da Cultura Galega no seu web repasa con ela e coa directora e produtora Paula Cons os efectos e as oportunidades que para o mundo do cinema e das series supón esta situación. Unha problemática que afecta a toda a cadea da produción e a exhibición, desde a creación e as rodaxes ata a produción e a exhibición.\n"Estabamos en plena rodaxe da serie 3Camiños, patrocinada pola Xunta e cofinanciada por Amazon e Beta", apunta Quintas sobre o inicio do confinamento. "Apañounos no medio da rodaxe do segundo camiño, saíndo de Pamplona e a chegar a Burgos. Non era algo agardado e foi moi complicado, eramos un equipo de setenta e cinco persoas, algunhas delas tiñan que voltar ao estranxeiro. Houbo que coordinar en 12 horas mandar a todo o mundo a casa e arranxar a loxística cos camións".\nA Cons, pola súa banda, atopouna a crise en proceso de estrea de A illa das mentiras, que acabou por chegar ás salas arxentinas antes do que ás galegas, con grande éxito de público. "Eu nunca imaxinei que estrearía o meu filme en Arxentina antes que aquí. E vinme fechada na casa sabendo que nun país tan grande estaba a se estrear. E logo como paradoxo, os datos de visionado que me están a chegar son boísimos. E o mesmo o filme acabou por se ver mais que noutras circunstancias". En paralelo, o confinamento cadrou "no medio da produción dunha longametraxe documental, pero aí xa estabamos a teletraballar polas circunstancias do proxecto. O director é unha persoa con diversidade funcional e xa tiñamos moi preparada a teleedición". No entanto, a crise fíxose sentir tamén no creativo. "É certo que nas primeiras semanas se deixou notar animicamente no equipo, e houbo que tirar moito deles. Faltaba ese ritmo, estabamos totalmente estupefactos, doridos e apenados".\nOs efectos reais sobre o sector están aínda por se concretar. "Polo momento arrincamos nós, Acacias 38 e outra serie diaria as rodaxes, e semella que en xullo comezarán máis. Todo o mundo vai querer rodar á vez as trinta e tantas producións que pararon, e iso é moi complicado. Hai moitísimas empresas que nos teñen que subministrar cámaras, caravanas, camións de maquillaxe e perrucaría e non van dar feito. Algunhas producións poderanse retomar, outras poderán pospoñerse e algunhas caerán para sempre", sinala.\nAs rodaxes ademais, enfróntanse a problemáticas inéditas a nivel de medidas hixiénicas, distancias de seguridade e outra "agora son moitísimo máis complicadas e máis caras, e o mesmo isto leva a prescindir de técnicos", adianta Cons. Tamén Quintas explicaba neste diálogo os novos xeitos de rodaxe "temos hoteis só para nós, cun plan de prevención sanitario, toda a equipa fixo o test, temos un sanitario tomando a temperatura, maquillaxe e o seu material é individualizado..., todo é mais custoso". As mudanzas van incidir mesmo a nivel narrativo. "As secuencias vanse restrinxir. A presenza de extras, por exemplo, irán a menos. Tamén é certo que os limites ás veces lévanche a mellorar a inventiva".\n"Se alguén salvou a saúde mental da xente no confinamento fomos nós, e penso que o mundo dos contidos saíu moi reivindicado", sinala Cons como un gaño para o sector. "Eu comentaba nas redes que nesta situación non che salva tres coches, dúas casas e vinte pares de zapatos. Sálvache ter dúas plataformas, unha televisión, un equipo de música e vinte libros. Foi tan alto o consumo de series que as plataformas están contratando moitísimo", destaca Quintas, aínda que recoñece que "a compra de ficción será menor entre as xeralistas por baixada da publicidade".\nMamen Quintas apuntou tamén "que a nivel estatal non hai unha política clara, e téñoo máis claro aínda cando os meus socios alemáns ou franceses me contan as medidas dos seus países". Paula Cons cre "que houbo unha oportunidade perdida porque, por exemplo, o Instituto da Cinematografía e das Artes Audiovisuais (ICAA) non habilitará axudas ao desenvolvemento de proxectos que considero vitais, o desenvolvemento salvou a moitas produtoras que pararon producións". Ademais sinala que as medidas propostas "non teñen en conta os creadores" e que tamén "deixou aos actores desprotexidos e totalmente parados" e aos técnicos.\nAs dúas coinciden en sinalar en que as medidas tomadas en Galicia foron máis áxiles e axeitadas para o sector. "En Galicia incrementouse o orzamento, aínda que se podería ter incrementado e flexibilizaron moitas vías para facilitar o cobro das subvencións" explicou Cons.\nEstas e outras reflexións están dipoñibles no vídeo íntegro do sétimo Diálogo Confinado, na canle de Youtube do Consello da Cultura Galega.\nPresentación do sétimo Diálogo confinado no web do Consello da Cultura Galega Diálogo Confinado VII no web do Consello da Cultura


Unha canción de Ourense, "Ourense ao lonxe". Manuel de Dios.\nUnha canción que temos que cantar.\nDe Ourense son.\n(Manuel de Dios Martínez)\nGalicia ten unha porta\na portiña do abrente\ne os camiños que dan nela\npasan todos por Ourense.\nDe Ourense son e alí deixei\nnas Burgas soños de infancia\nno Santo Cristo a devoción\nna Ponte o meu corazón.\nrouballe a Ponte un biquiño\ne o pasar polo Ribeiro\ncanta ledo e bebe viño.\nOs que nacen en Ourense\nlevan no peito un luceiro\ncoa roda polos camiños\npercorren o mundo enteiro.\ndille a Ponte moi baixiño\nsinón fora por Ourense\nnon serías Río Miño.\nO ano que ven levarémola escrita para iniciar esta canción. De momento ir escoitando o ritmo.\nA canción é preciosa.\nGracias Manolo García por cantala e darma a coñecer.\nEsta é a canción interpretada por Suso Vaamonde.\nTeño que decir que esta canción escoiteina por primeira vez cantada por Manolo García, o noso compañeiro de colexio que sempre gusta de cantar algunha canción e que os demais non seguimos por non saber a letra.\nEsta é a demostración:\nVideo grabado na comida.\nPequeno video da comida, xuntanza 2017.\nNota importante sobre o autor da poesía:\nDas poucas fotografías que hai de Manuel de Dios\nManuel de Dios Martínez (1930-2009) foi un profesor, un músico e poeta Ourensán que nos deixou no 2013.\nNos traballos que nos deixou figura esta canción marabillosa, "Ourense ao lonxe", entre outras, como a proposta do hino de Ourense, "Ourense no solpor", que finalmente foi aceptada como hino de Ourense.\nOnde estés amigo recibe unha aperta do teu compañeiro das Lagoas. Manuel de Dios foi profesor en varios institutos de Ourense, aparte de Director da Coral de Ruada, nada menos que 30 anos, e 19 anos en "Vellos Amigos" ó que pertencía, entre outras moitas cousas.\nHoxe ten unha plaza adicada en Ourense. ¡Que menos!.


Redacción | Xoves, 23 de Marzo de 2017, 14:21\nO xuíz da Audiencia Nacional José de la Mata reprochou este xoves ao xefe da trama Gürtel, Francisco Correa, que só queira colaborar coa xustiza "á carta", despois de que se negase a declarar na causa pola presunta 'caixa B' do PP.\nCorrea chegou á primeira hora da mañá nun coche policial desde a prisión de Valdemoro á Audiencia Nacional, onde De la Mata o citara para instalo a confirmar a versión que ofreceu na súa declaración durante o xuízo do caso Gürtel sobre comisións pagas por construtoras para conseguir adxudicacións públicas.\nNa devandita comparecencia, Correa detallou que empresas recorrían aos seus servizos para que mediase por elas ante os ministerios de Fomento e Medio Ambiente, entre outros, abonando comisións de entre o 2 e o 3 por cento ao extesorero do PP Luís Bárcenas.\nNADA QUE ENGADIR Ás 15 HORAS DE DECLARACIÓN\nCon todo, Correa non quixo contestar as preguntas do maxistrado, segundo informaron fontes xurídicas, e dixo que non ten máis que engadir ao que xa declarou "durante 15 horas" no xuízo do caso Gürtel, momento en que fixo as revelacións que levaron a De la Mata para reabrir a causa do presunto financiamento B.\nIso si, sinalou que quere seguir colaborando coa Xustiza no resto de causas, e mencionou concretamente o seu procesamento pola suposta contratación fraudulenta na visita do Papa a Valencia en 2006.\nSegundo as fontes consultadas, no momento en que manifestou que quere colaborar coa xustiza foi cando o titular do Xulgado Central de Instrución número 5 da Audiencia Nacional reprochoulle que o faga "á carta". Así, a declaración do 'xefe' da trama Gürtel durou apenas media hora.\nAs citadas fontes comentaron que hoxe se viu a un Correa diferente ao que declarou no xuízo do caso Gürtel o pasado outono, xa que apreciaron que se atopaba nun "claro estado de desorientación", que achacan á súa "confusión" por "asesoramentos contraditorios".\nO 'xefe' de Gürtel foi trasladado á Audiencia Nacional nun coche policial que reunía unha serie de condicións que evitaran a "sensación de espazo pechado" debido á claustrofobia que padece. Para a súa estancia nos calabozos do tribunal, o xuíz ordenou que fora nun "espazo amplo e iluminado", tamén con xanelas que reducisen esa sensación.\nA claustrofobia que sofre Correa desde hai xa anos permitiulle estar exento de asistir a todas as sesións do xuízo do caso Gürtel e, de feito, por este motivo puido ser citado este xoves na Audiencia Nacional mentres o xuízo continúa nas dependencias do tribunal na localidade madrileña de San Fernando de Henares.\nGARCÍA-POZUELO TAMPOUCO CONTESTA\nDúas horas antes que Correa estaba citado na Audiencia Nacional o empresario Alfonso García-Pozuelo, quen tamén se negou a declarar. O maxistrado lembroulle que chegara a un pacto coa Fiscalía, pero aínda así non quixo contestar a ningunha pregunta, explicaron as fontes xurídicas consultadas.


O NOSO ENFOQUE – Entrepueblos\nPromovemos alternativas para o sostemento da vida. Incidimos na crítica ao modelo de sociedade capitalista, denunciando as causas que xeran o empobrecemento, as inequidades e a degradación ambiental.\nFomentamos o internacionalismo promovendo redes e alianzas para o empoderamento social e a incidencia dende os movementos sociais, a reflexión-acción emancipadora, nos ámbitos de feminismos, soberanías e xustizas, cun enfoque local-global.\nComo entendemos a cooperación solidaria?\nO primeiro requisito da Solidariedade é a implicación en conseguir transformacións no noso propio contorno\nDEREITOS E XUSTIZAS\nPor unha vida libre de violencias.\nOs nosos corpos, as nosas identidades.\nPolo sostemento da vida.\nEconomía social e solidaria.\nSoberanía alimentaria e Defensa do territorio.\nFronte a impunidade de empresas transnacionais e os Tratados comerciais.\nProtección a defensoras-es de DD.HH.\nMigracións, refuxio e dereitos sociais.\nAs nosas redes e alianzas\nApostamos pola “cooperación na cooperación” cuns obxectivos comúns de equidade, xustiza e sostibilidade.\nFormamos alianzas e redes de apoio mutuo con organizacións afíns, feministas, ecoloxistas, populares, campesiñas, indíxenas en todo o mundo, principalmente, en territorios de América Latina e no noso territorio, na procura de alternativas ao modelo de desenvolvemento hexemónico.\nNos países onde cooperamos, apoiámonos e traballamos con entidades comprometidas socialmente, transformadoras e activamente críticas coa súa propia sociedade, xeradoras de espazos sociais participativos, con campos e liñas de actuación coincidentes coas nosas propias liñas de traballo, coas que queremos construír relacións igualitarias, bidireccionais e de apoio mutuo.\nA través deste traballo de Cooperación Solidaria, viñemos acompañando moitos e variados procesos de transformación social, primeiro en Centroamérica, despois en Cuba, na zona andina , en Marrocos e en Brasil en apoio do MST, así como a solidariedade coa nosa fronteira Sur.\nTamén nos incorporamos a redes internacionais de incidencia social e política, contra o poder das transnacionais, os tratados de comercio e investimento en curso, as políticas migratorias da UE e os seus estados membros, pola soberanía alimentaria, o internacionalismo feminista, etc.\nEntrepobos tamén forma parte de plataformas de ámbito estatal no eido dos movementos feministas, pola soberanía alimentaria, contra os tratados de comercio e investimento, pola banca e as finanzas éticas e da incidencia nas políticas de cooperación.\nNos nosos territorios colaboramos con outras entidades, colectivos e movementos sociais, coas que temos puntos de vista e acción comúns. Establecemos alianzas, xeitos de colaboración mutua e plataformas de acción con outras organizacións de aquí. Nalgunhas ocasións mediante alianzas estables e xerais, mentres que noutros casos consisten en acordos específicos de colaboración por temática ou por país. Apostamos pola “cooperación na cooperación” e resistímonos a entrar nas dinámicas competitivas.\nSabemos que as organizacións locais son as que mellor coñecen as respostas e os camiños da emancipación dos seus pobos.


O38 presidente dos EE.UU., Gerald Ford, era un home bo e honrado. Por iso os republicanos llo impuxeron a Nixon como vicepresidente para sustituir ao titular elexido, Spiro Agnew, quen tivo que dimitir por evadir impostos. Ao pouco tempo, a renuncia de Nixon convertíuno no único presidente non votado da historia americana. Todos os que o trataron (como o seu rival, Jimmy Carter) e os historiadores en xeral coinciden en cualificalo como un presidente digno que contribuíu a restaurar o prestixio da maxistratura presidencial tras o escándalo Watergate; pese a que colleu o país en plena crise do petroleo e a que tivo que administrar a primeira derrota militar dos EE.UU no Vietnam. Sen embargo, Ford é lembrado pola súa torpeza. Nunha viaxe institucional a Suiza, esvarou na escaleira do Airforce One e se esnafrou diante de todo o mundo. O vello raposo de Lyndon Johnson axiña pronunciou a frase pola que se recorda a Ford: «Non pode camiñar e mascar chicle á vez»; unha frase que chega ata nós censurada pola pacata prensa da época, xa que o que Johnson dixera é que Ford non podía camiñar e á vez deixar saír unha ventosidade polo seu recto. En calquera caso, a caída na escaleira de Ford simbolizou a inestabilidade institucional da superpotencia americana.\nPorque, efectivamente, sen institucións estables todo o demáis tende a crebar. En España levamos desde o 2015 vivindo na inestabilidade política: catro eleccións xerais en catro anos, e catro procesos electorais no último ano, dan boa conta delo. O entramado institucional de 1978 ten superado desde entón e moi en especial nos últimos tempos, importantes esvaróns: a crise económica que non se víu vir e os seus efectos sobre a igualdade; a corrupción que afectou a todos os partidos que asumiron cotas de poder institucional (PNV incluído); unha moción de censura pouco construtiva e a ulterior incapacidade de darlle estabilidade ao Goberno da nación pese a darse distintas posibilidades de coalición; ou o relevo na xefatura do Estado. E o desafío secesionista catalán, coa decisión do Senado de aplicar por vez primeira o artigo155 da Constitución a petición do Goberno de Mariano Rajoy e a posterior actuación do Constitucional e do poder xudicial.\nNon semella que o país poda afrontar axeitadamente a desaceleración económica, ou a situación en Cataluña, se a inestabilidade política permanece. De momento e afortunadamente, a inestabilidade política non se ten traducido en institucional. Pero de seguir así podería chegar a poñela en risco. O cansancio pola sucesión de procesos electorais; o uso partidista de pagos regrados, como os previstos para as autonomías; ou a incapacidade de garantir a orde pública e o exercizo das liberdades constitucionais en Cataluña, dan ás aos que aproveitan a inestable febleza do goberno para impulsar a creba do sistema constitucional.\nAs eleccións do 10 de novembro son unha oportunidade para recuperar a estabilidade política; a mesma estabilidade que, como en Galicia, permite xerar certidumes orzamentarias alí onde o Goberno de Sánchez introduce incertezas, e á vez reforzar a estabilidade das institucións autonómicas. Unha oportunidade para que os que esvararon á hora de formar goberno e tropezaron na inestabilidade política sexan substituídos polos que xa demostraron, como en Galicia, que é posible gobernar e á vez garantir a estabilidade institucional. Sen esvarar.\nJimmy Carter Moción de censura Vietnam Suiza Petróleo


Noelia Bebelia inicia unha investigación para illar fermentos autóctonos\nHome / Actualidade / Noelia Bebelia inicia unha investigación para illar fermentos autóctonos\n26 Xaneiro, 2016 · in Actualidade\nA adega Noelia Bebelia, da D.O. Rías Baixas, iniciará un proxecto de investigación para illar fermentos autóctonos no seu propio terreo\nO obxectivo desta iniciativa é obter un viño único no mercado, no que a materia prima, uvas e fermentos, procedan 100% de leira propia, algo pouco habitual na maior parte de adegas que utilizan fermentos comerciais procedentes doutras rexións.\nA utilización de fermentos comerciais leva un efecto uniformizar dos viños. A razón é que os lévedos que non son específicos dunha área non están adaptados ás condicións climáticas nin ao mosto.\nO proxecto de Noelia Bebelia comezará este verán e ten unha duración estimada de dous anos. Coa colaboración dun centro de investigación privado, levará a cabo o illamento de fermentos autóctonos en fermentación espontánea, identificaranse e realizarase unha caracterización xenética das cepas seleccionadas. Así, obterán un viño elaborado na súa totalidade con materia prima propia.\nNoelia Bebelia é unha microbodega fundada por unha moza parella, Simón e Noelia, na subzona de Soutomaior, dentro da D.O. Rías Baixas, onde elaboran o seu viño homónimo, un albariño monovarietal.\n← “La Cocina del Abalón” preséntase en Madrid Fusión\nO restaurante España xa conta co seu tercer boi →


Arrinca o orgullo 2020 na Coruña\nXa está aquí a programación da Concellería de Benestar Social, Igualdade e Participación de Coruña Orgullosa 2020. Este ano as circunstancias derivadas da crise da COVID-19 obrigáronnos a facer unha programación con máis limitacións do habituais pero moi diversa, transversal e interesante. Diferentes actividades culturais de carácter gratuíto que durante as próximas semanas se levarán a cabo en diferentes espazos da cidade.\nPara poder realizalas baixo as medidas de seguridade que marcan as autoridades competentes, deberá acudirse con invitación a aquelas actividades que teñan lugar en espazos con acceso e aforamento limitado.\nVide todas e todos a gozar destas actividades no mes do Orgullo!\nTodas as actividades son de acceso gratuíto ata completar aforamento.\nCartel do Orgullo 2020 (3 MB)\nCartel Programa Orgullo 2020 (4 MB)


O CD Velle renderá homenaxe á ourensá Vanessa Sotelo, recente gañadora do Campionato de Europa de Fútbol Sala - Ourense Deportivo\nO CD Velle renderá homenaxe á ourensá Vanessa Sotelo, recente gañadora do Campionato de Europa de Fútbol Sala\n12 marzo, 2019 Ourense DeportivoC.D. Velle, Vanessa Sotelo\nMonte da Aira, 18h do Venres 15 de marzo\nO vindeiro venres día 15 ás 18h o CD Velle rendera homenaxe a recente gañadora do Campionato de Europa de Fútbol Sala a xogadora ourensá Vanessa Sotelo.\nTratase desta forma de recoñecer a dilatada e exitosa traxectoria desta xoven deportista que comezou a súa andadura na categoría benxamín da Escola de Fútbol deste clube.\nAinda que xa choveu dende entón, Vane Sotelo conta os seus 23 anos cun dilatado palmarés deportivo no que destaca o Campionato de España Infantil de fútbol sala coa Selección Galega.\nDebút con 19 anos coa selección española nun partido amistoso contra Hungría. Logrando neste período internacional coa selección dúas botas de ouro, nos mundiais disputados en Costa Rica e Guatemala. Estivo ademais, nos anos 2014 e 2015, nominada como mellor xogadora do mundo, finalizando en sétima e terceira posición respectivamente.\nVanessa Sotelo de nuevo titular y de nuevo marcando para España (Foto: torneomundialfemeninofutsalcostarica2014.com)\nSendo neste 2019, como dicimos, gañadora da primeira Eurocopa de fútbol sala femenino, e primeira xogadora en anotar un gol no citado campionato. No que ademais redondeou a súa competición o ser elixida mellor xogadora do torneo. E ademais a actual pichichi do campionato de liga española.\nA esta xa deslumbrante andadura temos que engadir o título de Deportista Galega Absoluta que lle otorgou o Goberno Galego na Gala do Deporte do ano 2015.\nA Escola de Fútbol de CD Velle quere desta forma unirse os recoñecementos que esta deportista, e veciña de Velle, está recibindo polos seus logros deportivos. Destacando a parte emotiva desta homenaxe, por unha parte por un clube que se sinte moi orgulloso dos éxitos dunha xogadora que comezou a dar os seus primeiros pasos deportivos no Campo de Monte da Aira (Velle). Pero tamén pola intima relación que garda Vane Sotelo co clube o formar parte o seu pai, Francisco Sotelo, da actual xunta directiva do clube.\nRécord gallego, mínima y séptimo puesto para Jorge Encinas en la Copa del Rey de tiro olímpico


PREMIOS PARA CENTROS EDUCATIVOS – FICBUEU\nPREMIOS PARA CENTROS EDUCATIVOS 6/02/2017\nA asociación FICBUEU xa lanzou as bases que rexen a convocatoria para colexios e institutos galegos, dunha banda, e para escolas de formación cinematográfica, por outra. O 10º Festival Internacional de Curtametraxes de Bueu (Pontevedra) repartirá nestas categorías un total de 500 euros en premios, co fin de promocionar os novos valores do audiovisual galego.\nAta o 1 de xuño permanecerá aberto o prazo de recepción de obras, que deberán enviarse en formato dixital ao enderezo comunicacion@ficbueu.com canda a ficha correspondente. Cun máximo de 30 minutos de duración, as curtas serán de temática libre pero han de ser realizadas no curso 2015/2016 ou 2016/2017. Poden presentarse en galego ou castelán, ou ben con subtítulos nalgún destes idiomas.\nDe entre os traballos elaborados por alumnado de Primaria e Secundaria, escolleranse cinco para proxectar no FICBUEU 2017 o domingo 17 de setembro, no marco da xornada FIC Solidario. Nela entregaranse os galardóns a Mellor Curtametraxe de Colexio, dotado con 100 euros, e a Mellor Curtametraxe de Instituto, que ascende a 150 euros. O venres 15 de setembro, no día dedicado ao sector audiovisual galego, amosaranse as cinco cintas seleccionadas de entre as enviadas por escolas de imaxe e facultades universitarias, das que sairá o gañador do premio á Mellor Curtametraxe de Escola, establecido en 250 euros. Un xurado especializado encargarase da selección.\nBases da sección Colexios e Institutos Galegos\nBases da sección Escolas Galegas


NOVA FORMACIÓN EN INDUSTRIAS MUSICAIS (BOIRO/POBRA) | Fundación Paideia Galiza %\n19 Jun NOVA FORMACIÓN EN INDUSTRIAS MUSICAIS (BOIRO/POBRA)\nPublicado a las 12:04h en Juventud y movilidad\tpor\tmoon 1 Comentario\nBuscamos favorecer o desenvolvemento persoal e potenciar as competencias individuais ofrecendo formación en diversas temáticas e sectores, propiciando sempre a práctica, o debate e a participación.\nHai unha parte de formación grupal\nE outra parte individualizada con titorizacións e orientación personalizada\nCurso impartido por profesionais da industria musical e da orientación laboral.\nDende o 20 xullo ata o 3 setembro 2020\nFormación grupal presencial 2-3 días á semana\nBoiro / A Pobra\nCANTO CUSTA PARTICIPAR?\nA mozos e mozas residentes en Galicia entre 16 e 29 anos, inscritos/as en Garantía xuvenil, con interese na industria musical.\nInscricións ata completar aforo.\nA través deste formulario: https://www.paideia.es/empleo-juvenil/\nOu contactando con nós:\nCurso cofinanciado polo Fondo Social Europeo, Ministerio de Industria, Comercio e Turismo e a Asociación de Desarrollo Local Deloa.


Concellos do Salnés preparan a colocación dunhas dúas mil trampas contra a 'velutina' | Noticias de Galicia | CRTVG\nPublicado o 25/04/2019 18:12\nA turística zona histórica de Cambados é un dos lugares onde os operarios da mancomunidade do Salnés instalaron as súas trampas contra a velutina. Neste camelio capturaron onte 13 raíñas, trece niños menos para o verán.\nO operario da mancomunidade, Isaac Paadín, explícanos como fan: "Nós colocamos unha trampa nunha zona específica, tomamos coordenadas GPS e aos quince días ou así volvemos, miramos se hai 'velutinas' ou non, e se non as hai retiramos a trampa ou cambiamos a localización".\nXa instalaron setecentas e contan con chegar ás dúas mil. As trampas elabóranas artesanalmente, con botellas de plástico e pequenos orificios de entrada. Atraen as avespas cun líquido especial.\n"O líquido, cando lle dá o sol, solta un aroma que atrae a 'velutina' pero non a abella común. Unha vez dentro, non consigue saír, como as nécoras do marisco: a nécora entra e non consegue saír e a 'velutina' igual", explica Chema Pedrouzo, operario da Mancomunidade do Salnés.\nO trampeo é un servizo máis que a Mancomunidade do Salnés lles ofrece aos concellos que a integran. Responde así a unha demanda que se foi intensificando nos últimos anos, segundo asegura o delegado de Turismo da Mancomunidade, Gonzalo Pita: "Eu creo que a mellor universidade é a necesidade. Igual que as velutinas evolucionan, nós tamén temos que evolucionar na loita. O que conseguimos coas trampas é que nun mes ou mes e medio teñamos que quitar moitos menos niños".\nHai dous anos, o Concello de Cambados retirou, el só, cincocentos niños. Co trampeo, o número de niños reduciuse, din, a 700 nos seis concellos nos que a mancomunidade presta o servizo.


Vieiros: Galiza Hoxe - Gradúase a primeira 'turma' de profesores indíxenas do Brasil\nEducando nas aldeas\nSon 81 e recibiron hai unha semana o seu diploma de licenciados en Pedagoxía. É a primeira vez que sae unha promoción enteira de indios no país americano.\nRedacción - 17:30 25/10/2008\nTags: Brasil educación indíxenas profesores São Paulo\nDious meniños da tribo dos Guarani / Flickr: robvini\nSon 81 profesores indíxenas os que recibiron esta semana, nunha cerimonia desenvolvida en São Paulo, o diploma de graduados en Pedagoxía. Segundo fontes da Secretaria de do goberno brasileiro, son a primeira promoción composta só por indios que se forma nunha escola de ensino superior no Brasil. Os graduados xa traballan en escolas instaladas en algunhas das 30 tribos existentes no Estado, e danlle clase a alumnos de até cuarto curso do ensino fundamental, a primaria no Brasil.\nAté o de agora, o Ministério de Educação exixía que os profesores que desen clase alén do cuarto curso deberían facer o que se denomina unha licenciatura plena. Ademais, existe unha lei no Estado de São Paulo que prohibe a profesores non indios impartir clase nas escolas das aldeas. Por isto a necesidade de graduar a profesores indios, nunha iniciativa da Universidade de São Paulo e do goberno paulista, os novos mestres tamén poderán darlle clase aos estudantes de quinto a oitavo.\nNo Estado de São Paulo viven cinco etnias indíxenas: os Guarani, os Tupi-Guarani, os Terena, os Kaingan e os Kerenak. Perto de 1.500 deles estudan nas escolas instaladas nos lugares de asentamento das súas tribos.


Cuntis aposta polas enerxías renovables cun poste de carga de vehículos eléctricos\n15 febrero 2021 14:03 h.\nCuntis enerxías renovables\nA medida pretende fomentar o uso desta tecnoloxía entre a poboación. DP\nDúass prazas de aparcamento xunto á Praza da Constitución serán destinadas a ubicar un poste de carga de vehículos eléctricos\nO Concello de Cuntis, a través do INEGA, vén de recibir unha subvención ao abeiro da resolución do 10 de abril de 2019 pola que se aproba a convocatoria do procedemento de concesión de axudas correspondentes ao Programa estatal de incentivos á mobilidade eficiente e sustentable (Programa MOVES) anualidade 2019 para o proxecto Instalación dun punto de recarga de vehículos eléctricos xunto á Praza da Constitución de Cuntis, por importe de 12.033,45 euros.\nO municipio cuntiense non contaba con ningún punto de recarga de vehículos eléctricos, e a corporación municipal moi implicada en impulsar a mobilidade mediante enerxías alternativas considerou necesario a instalación dun punto de recarga para vehículos eléctricos coa finalidade de divulgar esta tecnoloxía entre a poboación.\nEsta mellora considera o rexedor Manuel Campos Velay que "axudará a que moitas veciñas e veciños se formulen adquirir un vehículo eléctrico ao posuír un punto de recarga no propio concello e ao mesmo tempo poder adquirir vehículos eléctricos para o parque móbil municipal".\nAsí, dúas das prazas de aparcamento existentes xunto a praza da Constitución de Cuntis, un dos lugares máis céntricos e concorridos da vila termal tanto polos veciños como polos turistas que a visitan, destináronse para a instalación de un poste de carga de vehículos eléctricos.\nPara iso realizouse unha nova extensión de rede eléctrica e pintáronse as prazas como reservadas para carga deste tipo de vehículos, prazas que eran de aparcamento común.\nCuntis aposta polas enerxías renovables cun poste de carga de...


Xulio Ferreiro apoia crear un “partido instrumental” arredor de En Marea - POLÍTICA - Sermos Galiza - Diario de intereses galegos\nAPELA AO "ENTENDEMENTO" CO PSOE\nXulio Ferreiro apoia crear un “partido instrumental” arredor de En Marea\nM.O. 12 marzo 2016 17:05 h.\nXulio Ferreiro, na entrevista coa Ser\nO alcalde da Coruña, Xulio Ferreiro (Marea Atlántica) apoia a proposta de Xosé Manuel Beiras de constituír un “partido instrumental”arredor de En Marea que lle outorgue maior autonomía e lle permita contar con grupo parlamentar de convocárense novas eleccións.\npartido apoia crear ferreiro marea arredor\nPreguntado pola xornalista Consuelo Bautista nunha entrevista concedida a Radio Coruña-Cadena Ser, o alcalde da Coruña apoiou a proposta de Beiras para a constitución do que denominou “partido instrumental” arredor de En Marea. “Un partido instrumental permite que detrás dese partido exista un movemento amplo”, apuntou Xulio Ferreiro, quen puxo como exemplo a Marea Atlántica.\n“A cuestión non é partido si ou partido non, senón para que o utilizamos e que hai detrás”, insistiu a respeito da conformación dun “partido instrumental” no seo de En Marea. “Está ben usar unha fórmula xurídica que permita” que En Marea constitúa grupo parlamentar propio, respondeulle Ferreiro á xornalista cando conversaron sobre a imposibilidade da coligazón de contar con grupo de seu e sobre a posíbel convocatoria dunhas novas eleccións.\nXulio Ferreiro di que desaloxar o PP da Xunta "pasa por nos entendamos" co PSOE\nEntendemento co PSOE\nPreguntado pola reunión con Pedro Sánchez, o alcalde da Coruña asegurou que “non fun negociar nada”. “Sería desproporcionado formular a cuestión” a respeito do apoio de En Marea a un posíbel goberno de Pedro Sánchez, salientou Ferreiro, quen lembrou que non forma parte da coligazón.\nSobre as relacións co PSOE, subliñou que “os Gobernos do cambio pasan por un entendemento entre o noso espazo político e o PSOE”. Afirmou que houbo entendemento á hora de se investir a alcalde e asegura que existen “entendementos programáticos”. Advertiu de que desaloxar o PP da Xunta “pasa por que nos entendamos”.


O gran reto do PM Friol - Futbolinlugo\nO gran reto do PM Friol\nO campo da Reigosa, en Friol, será testigo dunha campaña histórica para o conxunto de féminas da vila. Tras unha gran temporada, as friolenses acadaron un ascenso que outorgaba ao clube o dereito de xogar na Primeira División “B” na 19/20.\nPorén serán moitas as cousas que cambiarán para o clube presidido por Ángel Villar en cuestión de apenas 4 meses: este ano non contarán co apoio do CD Lugo tras non continuar o convenio entre ambas entidades, polo que os custos duns desprazamentos máis longos serán afrontados unicamente polo PM Friol, que ademáis volverá a vestir coas súas cores tradicionais.\nAsemade, as rivais ás que se enfrontarán as nosas guerreiras serán de maior calidade e pertencentes a clubes de maior -se cabe- recoñecemento na atmosfera do fútbol español, tales como Deportivo Alavés, SD Eibar, Zaragoza, Osasuna… ademáis de outros que xa coñecen A Reigosa (Sporting de Gijón, Racing de Santander, Oviedo…) e os filiais dos conxuntos máis poderosos do país (FC Barcelona “B”, Atlético de Madrid “B”, Athletic “B” ou Madrid CF “B”).\nAsí, hoxe en Futbolinlugo presentamos a totalidade do calendario que afrontarán as nosas rapazas co obxectivo de conseguir a salvación nunha categoría nova para todos pero, sen dúbida, máis que ilusionante! Entre as datas máis sinaladas están a de inicio de campaña, o 8 de setembro na Reigosa ante o Deportivo Alavés ou as visitas ás cidades deportivas de máis prestixio do mundo (o Cerro del Espino o 13 de outubro ou a Joan Gamper o 23 de febreiro de 2020). Velaquí, todas as xornadas!